เงินไหลเข้า
นับตั้งแต่ต้นปีที่ผ่านมาเงินทุนจากต่างประเทศทะลักเข้าไทยอย่างต่อเนื่อง จนค่าเงินบาทแข็งค่าพรวดพราดถึง 3.54% เข้าไปแล้ว
8 มี.ค. 2556

นับตั้งแต่ต้นปีที่ผ่านมาเงินทุนจากต่างประเทศทะลักเข้าไทยอย่างต่อเนื่อง จนค่าเงินบาทแข็งค่าพรวดพราดถึง 3.54% เข้าไปแล้ว
หลายคนสงสัยว่าเงินร้อนเหล่านี้ไปอยู่ที่ไหน
เมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) บอกว่า ตั้งแต่เดือน ม.ค.14 ก.พ.ที่ผ่านมา มีเงินต่างชาติเข้ามาลงทุนในตลาดหุ้นราว 400 ล้านเหรียญสหรัฐ
มีเม็ดเงินลงทุนในตลาดตราสารหนี้ 2,700 ล้านเหรียญสหรัฐ ลดลงหากเทียบกับช่วงเดียวกันของปีก่อนที่ 3,900 ล้านเหรียญสหรัฐ
เฉพาะเดือน ม.ค. มีเงินทุนเคลื่อนย้ายไหลเข้าสุทธิ 1,544 ล้านเหรียญสหรัฐ
ข้อมูลดังกล่าวสอดคล้องกับการเข้าซื้อตราสารหนี้ โดยตั้งแต่ต้นปีจนถึงวันที่ 22 ก.พ. นักลงทุนต่างชาติถือครองตราสารหนี้สะสมแล้ว 7.89 แสนล้านบาท เพิ่มขึ้นจากสิ้นปี 2555 ที่ถือครองตราสารหนี้สะสม 7.1 แสนล้านบาท
สาเหตุที่เข้ามาในตราสารหนี้มากเพราะผลตอบแทนของดัชนีตราสารหนี้ไทยอยู่ประมาณ 3.3% สูงกว่าสหรัฐและยุโรปร่วม 2%
นั่นยังไม่นับผลตอบแทนจากค่าเงินบาทเองก็ยังมีแนวโน้มแข็งค่าต่อเนื่อง แข็งมากก็กำไรมาก
ฟันกำไรกัน 2 ต่อ